Aandele-mening: Aspen Pharmacare | Netwerk24
Aandele-mening: Aspen Pharmacare
Deur Moxima Gama 08 September 2018 12:17
Aspen voorsien mediese produkte aan meer as 150 lande. Met 'n markkapitalisasie van R133 miljard, is hy een van die grootste farmaseutiese maatskappye in die Suidelike Halfrond. Hy het in Januarie aangekondig dat sy babamelkformule-handelsmerk, Alula, in China geregistreer is.
Dit baan die weg vir verkope in die wêreld se grootste babamelkmark. Aspen se resultate vir die jaar geëindig 30 Junie 2018, verskyn op 13 September ná ter perse gaan. Vooruitsig: 'n Lang positiewe lopie het gevolg ná laagtepunte in 2008 waar die aandeel 2 900 sent per aandeel getoets het.
Die aandeel het teruggesak vanaf 'n absolute hoogtepunt van 44 870 sent. Sedertdien sukkel hy om dié verliese ten volle te verhaal – terwyl hy kritiek bly afmaak oor onreëlmatige prysverhogings van generiese medisyne wat hy verkoop.
In sy langtermynbeertendens het Aspen steun op 23 360 sent per aandeel gehandhaaf. Sentiment verander dus en beleggers sien 'n toetreepunt. Op die grafiek: Aspen is op pad na die weerstandslyn van sy beertendens en die drieweekse indeks van relatiewe sterkte (RSI) toets tans sy eie weerstandstendenslyn.
Gerugte oor 'n moontlike vennoot vir sy babamelkformulesaak hou beloftes in vir beleggers.
Aspen sal sy beertendens bo 32 750 sent beëindig ('n goeie koopgeleentheid) met opwaartse potensiaal tot 44 870 sent. Posisies kan bokant 39 100 sent verhoog word.
As Aspen én die RSI (driemaandeliks) benede hul onderskeie tendenslyne omswaai, kan verkopers die aandeelprys tot by die belangrike steun op 23 360 sent terugrem – en 'n deurbreking op dié vlak, kan 'n skerp daling tot by die steuntendenslyn van sy primêre bultendens ontketen.